**Broj: 711-I-35-M-154-19/20-02-12**

Zagreb, 3. prosinca 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Tatijane Vučetić, Davorina Ivanjeka i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13 i 57/15, u daljnjem tekstu: ZSSI), **na zahtjev dužnosnika Gorana Frkovića, člana Uprave trgovačkog društva Jadrolinija, za davanjem mišljenja Povjerenstva vezano za dužnosnika koji je zaposlen u trgovačkom društvu Jadrolinija i volonterski obnaša dužnost gradonačelnika (u daljnjem tekstu: dužnosnik),** na 71. sjednici, održanoj 3. prosinca 2019.g., daje sljedeće

**OČITOVANJE**

**I. Dužnosnik može, sukladno članku 13. stavku 3. ZSSI-a, s trgovačkim društvom Jadrolinija sklopiti ugovor o djelu kojim bi trgovačkom društvu povremeno davao savjetodavne usluge vezane uz osnivanje Jadrolinijine akademije koja bi se bavila edukacijom pomoraca i drugih zaposlenika Jadrolinije.**

**II. Na temelju članka 13. stavka 4. ZSSI-a dužnosnik je obvezan u Izvješću o imovinskom stanju prijaviti Povjerenstvu prihode stečene na temelju obavljanja poslova iz točke I. ove izreke, istekom godine u kojoj su prihodi ostvareni.**

**III. Upućuje se dužnosnik da se, imajući u vidu načela djelovanja dužnosnika propisana člankom 5. ZSSI-a, u eventualnim budućim situacijama u kojima bi tijelo javne uprave/grad u kojem obnaša dužnost stupalo u poslovne odnose s trgovačkim društvom Jadrolinija, Povjerenstvu obrati sa zahtjevom za davanjem mišljenja.**

Obrazloženje

Zahtjev za davanjem mišljenja Povjerenstva podnio je dužnosnik Goran Frković, član Uprave trgovačkog društva Jadrolinija. U knjigama ulazne pošte zahtjev je zaprimljen pod poslovnim brojem: 711-U-3878-M-154/19-01-5 18. studenog 2019. g., povodom kojeg se vodi predmet broj M-154/19.

U zahtjevu dužnosnik Goran Frković traži mišljenje Povjerenstva u odnosu na djelatnika trgovačkog društva Jadrolinija, a koji istovremeno volonterski obnaša funkciju gradonačelnika. Podnositelj zahtjeva za mišljenjem navodi da trgovačko društvo Jadrolinija namjerava sklopiti sporazum sa spomenutim djelatnikom kojim bi raskinulo važeći ugovor o radu na neodređeno vrijeme s klauzulom povratka na isto/slično radno mjesto nakon prestanka profesionalnog obnašanja funkcije gradonačelnika, sve sukladno Zakonu o lokalnoj i područnoj (regionalnoj) samoupravi, te Zakonu o obvezama i pravima državnih dužnosnika. Zbog specifičnih znanja kojima raspolaže spomenuti djelatnik, Jadrolinija namjerava sklopiti s njim ugovor o djelu kojim bi isti povremeno davao društvu savjetodavne usluge vezane uz osnivanje Jadrolinijine akademije koja bi se bavila edukacijom pomoraca i ostalih zaposlenika Jadrolinije.

Člankom 3. stavkom 1. podstavkom 41. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu navedenog Zakona. Stoga je dužnosnik Goran Frković povodom obnašanja dužnosti člana Uprave trgovačkog društva Jadrolinija obvezan postupati sukladno odredbama ZSSI-a. Isto tako, člankom 3. stavkom 1. podstavkom 5. ZSSI-a propisano je kako su gradonačelnici, općinski načelnici i njihovi zamjenici dužnosnici u smislu odredbi ZSSI-a, stoga je dužnosnik u odnosu na kojeg je postavljen zahtjev obvezan postupati sukladno odredbama ZSSI-a.

Uvidom u podatke sudskog registra Trgovačkog suda u Rijeci, utvrđeno je da je u istom pod MBO: 040036881 upisan subjekt JADROLINIJA, društvo za linijski prijevoz putnika i tereta. Kao pravni oblik društva, navedeno je da se radi o drugoj osobi za koju je upis propisan zakonom. Kao jedini osnivač društva naznačena je Republika Hrvatska. U sudskom registru upisano je da JADROLINIJA ima četveročlani Nadzorni odbor te tročlanu Upravu, odnosno predsjednika i dva člana Uprave.

Sukladno članku 1. Zakona o Jadroliniiji („Narodne novine“ broj: 11/96, 33/06), JADROLINIJA je društvo s vlastitom pravnom osobnošću. Sukladno članku 8. istog Zakona, Uprava Društva sastoji se od najmanje tri do najviše pet članova, koje bira Nadzorni odbor, a sukladno članku 9. istog Zakona, Uprava vodi poslovanje društva.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva. Povjerenstvo ističe kako je na dužnosniku odluka hoće li dužnost gradonačelnika obnašati profesionalno ili volonterski.

Također, opcija da dužnosnik, zaposlen u društvu Jadrolinija na neodređeno vrijeme, sklopi s društvom Jadrolinija sporazum kojim bi raskinuli važeći ugovor o radu s klauzulom povratka na isto/slično radno mjesto nakon prestanka profesionalnog obnašanja funkcije gradonačelnika, ovisi o društvu Jadrolinija i samom dužnosniku te drugim propisima. Pritom se napominje kako nije u nadležnosti Povjerenstva Zakon o lokalnoj i područnoj samoupravi („Narodne novine“ broj 98/19) i Zakon o obvezama i pravima državnih dužnosnika („Narodne novine“ broj 66/19), odnosno Zakona o radu („Narodne novine“ broj 98/19), slijedom čega Povjerenstvo upućuje na mjerodavne odredbe ZSSI-a u konkretnom slučaju.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 13. stavkom 3. ZSSI-a propisano je da prethodno odobrenje Povjerenstva iz članka 13. stavka 2. ZSSI-a nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva, te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani odnosno izabrani. Stavkom 3. propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Dužnosnik može, sukladno članku 13. stavku 3. ZSSI-a, s trgovačkim društvom Jadrolinija sklopiti ugovor o djelu kojim bi dužnosnik trgovačkom društvu povremeno davao savjetodavne usluge vezane uz osnivanje Jadrolinijine akademije koja bi se bavila edukacijom pomoraca i drugih zaposlenika Jadrolinije.

Na temelju članka 13. stavka 4. ZSSI-a dužnosnik je obvezan u Izvješću o imovinskom stanju prijaviti Povjerenstvu prihode stečene na temelju obavljanja poslova iz točke I. ove izreke, istekom godine u kojoj su prihodi ostvareni.

Upućuje se dužnosnik da se, imajući u vidu načela djelovanja dužnosnika propisana člankom 5. ZSSI-a, u eventualnim budućim situacijama u kojima bi grad u kojem obnaša dužnost stupao u poslovne odnose s trgovačkim društvom Jadrolinija, Povjerenstvu obrati sa zahtjevom za davanjem mišljenja.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Goran Frković, elektronička dostava
2. Objava na internetskoj stranici Povjerenstva
3. Pismohrana